Nege verdagtes in hof oor leeubene, tiervel | Maroela Media
Die verdagtes het die polisie na ’n plaas gelei waar leeubene verwerk is. Die huurder van dié plaas het hom Dinsdag aan die polisie oorgegee. Foto: Verskaf
Die man wat die plaas naby Klerksdorp in Noordwes huur waarop leeus glo onwettig geslag is, het homself Dinsdag aan die polisie oorgegee.
Michael Frederich Fourie (42) het saam met nog agt verdagtes in Klerksdorp se landdroshof verskyn op aanklagte van die onregmatige besit van wildprodukte en betrokkenheid by verbode aktiwiteite wat betref ŉ beskermde of bedreigde spesie.
Die saak is tot 5 Desember uitgestel vir ŉ formele borgtogaansoek, sê kapt. Tlangelani Rikhotso, Valke-woordvoerder.
Al nege die verdagtes bly intussen in aanhouding. Die ander agt verdagtes is twee Suid-Afrikaners en ses buitelanders: Louis Fouche (22), Lourens Pretorius (24), Mguyel Huu Son (30), ene Tuan (33), Dao Chanh (38), Pham Khur (56), ene Chanh (56) en Quol Thang (60).
Die Valke in Noordwes en talle ander wetstoepassingsagentskappe in samewerking met die provinsiale departement van natuurbewaring het die agt verdagtes Sondag in twee voertuie voorgekeer op die N12 by die afdraaipad na Dominionville, sowat 25 km wes van Klerksdorp, waar hulle in ŉ konvooi op pad was na ŉ ongebruikte plaas in Mareetsane.
“ŉ Soektog deur albei voertuie het leeubene en -vleis, ŉ tiervel, gasbottels en -branders, houers, ŉ saag, messe en ander toerusting opgelewer wat na bewering gebruik is om die leeubene te verwerk,” het Rikhotso Maandag gesê.
Die verdagtes het die span wetstoepassers toe gelei na nog ŉ plaas, sowat 30 km buite Klerksdorp, waar die leeus na bewering geslag word, het Rikhotso gesê. “Op die plaas is ŉ leeuvel in bosse gekry en groot masjinerie in ŉ motorhuis wat blykbaar gebruik is om die bene mee op te saag.”
Sies ek skaam my vir die lys name.
Geld is die wortel van alle kwaad. Hoe siek het ons samelewing geword. Mense het nog nie geleer nie.
Weereens!! Die misdaadgolf in SA word gedeel!!!
Dis om van naar te word…onskuldige bedreide diere!
Hoe siek kan n mens wees ?ek weet nie eers hoe om diè walglikhede in woorde uit te druk nie.